
			Claus graficas


			Segon la convencion que s’aplica a totes los dialèctes occitans, avèm restablit :


			— la finala atòna « ia » que se realiza en « i » dins lo parlar marselhés


			bèstia per bèsti, grúpia per grúpi, brutícia per brutíci


			— lo « iá » plaçat en fin de mot que representa « ié » dins lo parlar marselhés :


			fadariá per fadarié 


			— la diftonga « ai » que, quand es atòna, se realiza « ei » dins lo parlar marselhés :


			aigo (tonica), aiguier per eiguié (atòna)


			— la finala femenina « oá » que correspond a la finala « osa » e que  se realiza en « oé » dins lo parlar marselhés : rascoá (rascosa) per rascoé, peloá (pelosa) per peloé.


			— las terminasons de la segonda persona del plural en « tz » que se realizan en « s » dins la lenga de l’autor : avètz per avès, veiretz per veirés, semblaviatz per semblavias, atal coma la finala dels noms en « tz » que la lenga de l’autor realiza en « s » : voetz per voes, patz per pas.


			— las terminasons en « iá » que se realizan en « ié » o en « ie » dins la lenga de l’autor : aviá per avié, siáu per siéu, disián per disien, creiriáu per creiriéu. 


			La presenta transcripcion de «Lei Bóumian » en grafia occitana es fargada a partir de l’edicion de l’obratge per la Librarié P. RUAT — Marsiho — 1910 :


			Valèri Bernard – Lei Bóumian –  222 paginas.

			Lei Boumians


			Son estèla es de caminar


			En escaboèts d’afaminats ;


			Sa vida es un lòng pantaiatgi ;


			S’en van a la gràcia de Dieu,


			Coma leis aucèus de passatgi,


			Coma lei nieus.


			Lei rescontratz, de fes, pèr òrta,


			Trenant de goarbas de redòrta,


			Estamant quauque vièlh pairòu,


			Vò tirassant de lònguei tieras


			D’ais rastegues, pintats de nòu,


			Pèr vèndre ai fieras.


			Pintadas coma un sant Alòi,


			Sei carretas van de guingòi,


			Bodènflas de çò que son comas ;


			Lo dessota tirassa au sòu


			Carrejan tot em’elei, coma


			L’escaragòu.


			Au canton poussós d’una rota,


			S’aplantan : la cavala brota ;


			Estèndon seis estraças en rond,


			Campan au mitan dei caucidas ;


			Leis enfants van faire boiron


			Lòng dei bastidas.


			Son autant secs qu’un rèst d’alhet,


			Son bèn plus bruns que lo jaiet,


			Son plus rusats que Mèste Mocha ;


			E, fièrs, dre que soarton de l’uòu,


			Fan lei gaus sota sei panochas


			Plenas de puus.


			Dins seis uelhs legissètz l’audàci


			Deis escumaires de l’espaci.


			E sei pantais es un fremin


			D’ourizonts blus, d’escampilhadas


			De poussa, es, de lòng dei camins,


			La solilhada.


			E si dién que quora un boumian


			Mai de tres jorns fa lo feniant


			Au meme canton de la rota,


			S’atròba pres dau mau d’ancoes,


			La susor que dau frònt degota


			Cava son croes.


			Valèri Bernard (La Paurilha)

			I. 
La Montada de la Ginèsta


			Òu ! d’ailavau ! lèu ! lèu ! venètz !


			Lo carri barrutlava chincherin tirassat pèr una ròssa aflaquida, e lo boumian que menava, de la man si parava leis uelhs còntra lo solèu pèr mielhs vèire d’onte cridavan ; a son caire, de nistons mitat nus arpatejavan. Lo fenestron de davans si durbiguèt, una tèsta mora nasegèt.


			— Lèu ! lèu ! cambaradas ! contuniava Malan au daut de la montada.


			E fasiá signe devers una autra carriòla quasiment nòva acotada còntra la peiriera.


			Un vièlh sautèt dau carri ; s’ausiguèt de voetz raucas de fremas. A un centenau de mètres s’aplantèron, desvisatjant curiosament aquel òme ai gèstes desmemoriats.


			— Venètz ! Mai venètz ! vos dieu ! cridèt Malan s’avançant d’elei ; fraires, l’a ’n malaut aicita !


			E tornamai fasiá signe devès sa carriòla.


			— Que li a ? Siatz pas gitano ? questionèt lo vièlh mesfisènt.


			Les nistons enviroutavan Malan. Una fàcia de rèire-grand despenchinada e grimacejanta si faguèt vèire au caire de la fàcia mora enquadrada pèr lo fenestron.


			— Li a, diguèt Malan, que mon collèga a la fèbre, aquí, e que si moère bessai ; ajudatz-mi !


			— Dània ! faguèt lo vièlh en se revirant, vène !


			La vièlha estrafaciada venguèt lei rejónher, e ’me lo vièlh seguissèron Malan entrement que lo joine boumian arrestava son carri sus lo bòrd de la rota en fàcia l’autre carri.


			La cavala de Malan, desatalada, paissiá l’erba rara a travès dei pèiras ; lo vièlh si n’avançèt, l’aluquèt ’m’interès, laissant la vièlha soleta eme Malan intrar dins la carriòla. Lei nistons s’èran mes a jugar. Lo joine boumian vengut pròchi lo vièlh, a la chut-chut li disiá seis impressions en espinchant d’un uelh esbalauvit aquela carriòla mitat nòva eme sei grandei vitras.


			Au dintre s’ausissiá parlar ; si n’avancèron : la poèrta èra badiera.


			— Laissa-mi ! bofava una voetz febla, laissa-mi estar suau ! Malan ! Perqué diaussi leis aguer sonats !... Es rèn, entèndes, es rèn... de repaus !


			Cada paraula èra un tussir.


			— Desparlava, disiá Malan a voetz bassa, ai agut páur. Auriatz pas quauque remèdi ? Lei potitès dau mètgi son escoladas despuei la Cieutat.


			— Pobre enfant ! faguèt la vièlha, mai toteis aquelei potingas l’empoisonan ! Laissatz-mi faire !... Que si repause bèn caudament d’abòrd. Donatz-li de vin caud eme de canèla ; metètz-li un cataplasme de ginèbre ; de canèla, n’avèm, quant au ginèbre, n’anaretz querre dins la coèla.


			— Mai... es que... diguèt Malan em’un lougier entramblament, lo ginèbre... lo conoeissi pas !


			— Dios ! que siatz doncas ? Siatz pas gitano, siatz de la vila, vos, aquò si vitz !... Aquela carriòla ? perqué ?


			En diant aquò, la vièlha devenguda de mai en mai mesfisènta, considerava em’una sòrta d’atupiment aqueu dintre cafit de libres e de pinturas.


			Lo vièlh e lo juvenòme, a la poèrta, charravan en una linga estràngia ; de fes entrecopavan la vièlha, e de pas lei posquer comprendre, Malan n’aviá lo mòti.


			Subran, una voetz clara e bèn timbrada lei faguèt tressalir.


			— Zita ! cridèt la vièlha. Alòr... S’avètz de vin, Monsur, donatz. Zita ! abra lo fuec : faràs un vin caud a la canèla !


			Malan prenguèt sota lo liech una botilha cachetada. Lei gitanos si regardèron.


			— Zita ! cridèt tornamai la vièlha s’avançant de la poèrta, tè...


			Un braç more ais estacas finas si mostrèt. Malan clinat sus l’espatla de la vièlha veguèt la joina filha s’alunchar en tenènt la botilha. Un tremolum involontari lo boleguèt.


			— Malan ! ditz lo malaut, avança... Es-ti pas lei boumians que nos seguisson dempuei Cassís ? Es-ti bèla de laidor, aquela vièlha ?... Qué ? leis autres... voudriái bèn lei vèire... E aquela voetz ? Es-ti quauqua joina filha ?... Laissa-mi levar... lei voèli vèire...


			Bolegava, regitava lei vanas.


			— Anem ! Anem ! suplica Malan, t’agites pas, mon amic ! mon fraire !


			— Laissa ! laissa ! A ! la tèsta mi vira !


			—  Viés bèn que ti fau restar cochat !


			— E ! bèn, òc ! Mai vira-mi, alòr, mete-mi la tèsta aquí que vigui dau fenestron lo bèu tremont que va venir... Ò ! qunta vista ! qunta vista ! mon amic ! Aquela endavalada de coèlas ! Alin Marsilha ! e puei la mar !


			— T’agites pas ! Viguem !... Òc ! òc ! È ! bèn ! es la montada de la Ginèsta, la conoeisses pron ! Esta suau, ti dieu, deman ti levaràs...


			— Ò ! pintar ! pintar ! Rèndre aquel infinit ! aquela fonsor ! aquela lutz ! aqueu tressaliment de lutz !


			— Anem ! anem ! Carma-ti ! Mi fau ti laissar, mi fau lei vèire, aquelei gènts, puei, li parlar. Diga, faràs pas de bestisa au mens ! Mi va prometes ?...


			— Vai ! vai ! respoènde Estève d’una voetz blanca, esmorènta.


			Defoèra, un fuec de brondas flamejava lòng dei ròcas entre doas pèiras. La vièlha, agromolida, empurava lo fuec. Zita si n’avançava, un topin a la man, plen de vin onte nedava la canèla.


			— Veiretz, Monsur, aquò sarà rèn ! diguèt la vièlha Dània, tre vèire Malan.


			Leis òmes que regardavan la cavala venguèron eme Malan faire lo rond davans lo fuèc.


			— A ! faguèt lo vièlh, lo pecho, marrit ! marrit !


			— Monsur ! diguèt lo joine em’una afrontariá dins leis uelhs, siatz pas gitano, vos, aquò si vitz, e... coma aquò... barrutlatz ?


			Lei nistons, parant la man, cridavan :


			— De sòus, Monsur, de sòus !


			Un gorg separava Malan d’aquelei gènts. Lei sentiá ostiles, arabres en fàcia de tot, em’un prefond sentiment d’èstre una raça maudicha.


			Mai Zita, linja, em’un armoniós balanç de tot lo còrs, anava e veniá de la carriòla au fuec, dau fuec vers la carriòla. E sei grands uelhs esfraiats tancats sus d’eu lo quitavan pas. E Malan èra pres d’un faliment estrangi davans aquela filha, tremolava, lo coèr li batiá, e parlava em’un trebolum tau que lei boumians si n’aperçuguèron.


			— Òc, que disiá, barrutlam eme mon collèga, sènsa un sòu, coma vautres, e solament pèr vèire de país, pèr pintar... pèr...


			— Ieu ! copèt subran la bèla Zita de sa voetz cantanta e clara, a Tolosa, lei pintres mi donavan vint francs pèr pausar.


			Lei dos òmes charravan dins una linga estràngia e risián. Malan n’en siguèt macat.


			— Que diatz aquí ? faguèt bruscament.


			— Rèn, Monsur, respondèt lo vièlh d’una voetz rusada ; parlam dei gènts que fan lei retrachs...


			— E toteis aquelei libres qu’avètz aquí dintre, demandèt la vièlha Dània, es pèr lei vèndre ?


			— Nani ! faguèt Malan agaçat, es pèr ieu, pèr estudiar.


			— Coño ! e sabètz pas manco destriar lo ginèbre deis autrei plantas !


			Totei si garcèron a rire.


			— Avètz aquita una bèla cavala, Monsur, reprenguèt lo vièlh.


			Zita, fènt mai de brut que leis autres, n’en finissiá plus de rire en fixant Malan. Seis uelhs avián perdut son expression d’esfrai ; ara si teniá tancada lei mans sus l’anca a quauquei pas deis òmes.


			— Meis amics ! Siáu pas mai que vautres, bessai mens, estènt mens pròchi de la natura, e coma vautres voèli vieure, luenh de tota estaca sociala. La vila m’a regitat, la terra m’a renegat, la civilizacien entiera es que messòrgas. E foèra la messòrga, a l’ora d’uei, plus giés de plaça au solèu pèr l’òme de pensada ò d’accien ! Tanbèn escafant lo passat, renegant tot, volèm eme mon cambarada menar la vida libra e primitiva dei boumians coma vautres !


			— Que ditz ? Que ditz ? demandava la vièlha, clinada en avans, la boca duberta, leis ussas fronsidas pèr l’atencien, que ditz ?


			— Monsur, entrecopèt lo vièlh, se cresi comprendre, volètz faire noèste mestier ? Conoissètz lei bèstias, alòr ?


			E seis uelhs si viravan vers la cavala que, libra, gaire luenh d’aquí, si batiá lei flancs eme sa coe.


			— De qunta fiera venètz ? apondèt lo joine.


			Zita risiá plus, seis uelhs èran redevenguts esfraiats.


			— E ! nani ! reprenguèt Malan, gielat pèr aquelei questiens, nani !...


			Chancelava, pres subran d’una gèina grèva davans la fadariá dei boumians.


			— Alòr ? ensistèt lo joine d’un biais pressant.


			— E ! Pòdio ! li cridèt la vièlha, as pas comprés que tiran lei retrachs.


			— E ! bèn, òc ! faguèt Malan, auborant la tèsta, òc, es çò que voliáu dire... fèm lei retrachs.


			— A ! bòn, boèn mestier ! Monsur, diguèt Pòdio, ganhatz foèça d’argènt ? A Tolon, un pintre nos prenguèt en trin de tondre un chivau, ieu e mon paire – faguèt signe vers lo vièlh. A ! qu’aquò èra bèn fach. Una autra vegada es Zita que prenguèron ; balava e mon cosin jugava de la quitarra.


			— E pèr aquò nos paguèron bèn, afortissèt Zita en s’aflatant de Malan.


			— Si vènde bèn, qué, lei tablèus ? questionèt la vièlha Dània.


			Lei tapets tornamai si metèron a cridar :


			— De sòus ! Monsur ! De sòus !


			— Atencien ! mà ! lo vin bolhe ; va vessar ! cridèt Zita.


			— Tè ! Monsur, faguèt Dània passant lo topin a Malan, fètz-li beure aquò bèn caud a voèste amic ; Zita vos anarà querre de ginèbre dins la coèla.


			Malan auborat, si virant vers sa carriòla, veguèt Estève tapat d’una vana, drech dins l’entredos de la poèrta.


			— Siás foèle ! Coma ! Ti siás levat ! li cridèt.


			E, lo butassant plan-planet pèr leis espatlas :


			— Cocha-ti ! viguem ! Cocha-ti ! As degut...


			— Ò ! Malan ! Es-ti bèla aquela gitana ! Que tipe estrangi ! E son gaubi ! E la gràcia de sei movements !


			— Òc ! òc ! Mai cocha-ti ! D’imprudèncias, ti l’entèndes pèr n’en faire !


			— Que ti disián ? Malan, son bèus aquelei gènts ! sas ? Lo vièlh, qunta tèsta ! E lo juvenòme ! An pasmens un èr rusat que mi vai gaire. Mai aquela filha ! Zita, cresi, li dién, parai ?


			Un rasclament de tussir l’enroitava en cade mòt.


			— Tè ! beu ! diguèt Malan, quora Estève si fuguèt alongat sus son liech-de-banc, espècia de matalàs estendut sus d’una mala entre doas cadieras, mi questionaràs deman, mai ti fagues pas d’idèias, sas, es de miserablei tondèires de chins, de paurei fadoliàs a l’esperit jòbi, de vèngue-a-ieu, e non lei revòutats que l’òm s’imagina : es de pariàs, de crestats aflaquits a fòrça de rodelar coma de pèiras a travès dau monde... Beu ! e parles plus ! pèr l’amor du diable ! aqueu tussir ! mon amic, aqueu tussir !


			Estève, en bevènt faguèt signe dau det vers lo fenestron, e seis uelhs, d’uelhs d’extasi, contemplavan l’espectacle grandiós que si debanava davans d’elei.


			Èra, enjusqu’a l’orizont, una poussa d’òr e de lònguei raiadas vioulastras, una endavalada immènsa de coèlas arredonidas e rossas, beluguejantas, tala una pèu de feruna. D’ostaus samenats d’aicí, d’ailà, e Marsilha au fin fons coma endormida lòng de la mar dins la glòria dau tremont. La rota que serpateja en bescontorns a travès Vaufreja, comença a s’escafar dins una nèbla verdassa ; lei cimas de Carpianha s’aluminan ai darriers potons dau solèu ; e la ròca nusa, jaunassa, blanca, si tenchura d’un verd daurat, pren de lusors cremesinas que diriatz una carn vidanta. Lo ciele a son torn s’alumina sota un regiscle de lutz. Una ombra subtila, d’un gris inefablament blond sèmbla s’auborar dei valonadas, escarlimpar lei cimas. De nieus au fin bot de l’orizont s’alòngan, bordats de fuec ; darnier d’elei lo solèu cabussa. D’estèlas pareisson a l’arc-cèu. Una tirassada de sang s’estala au dabàs dei nieus. Quauquei dardalhs verdàs fan un darnier regiscle dins l’estenduda, e la sorniera a tot envaït. Una rumor vaiga coma un immènse murmur sèmbla s’auborar.


			— Malan ! ditz Estève d’una voetz febla, que pòu li aguer de plus bèu qu’aquò, de plus bèu que la natura ? Ai sèmpre pantaiat de morir sus d’una cima coma aquesta, banhat dins la lutz, pipat en quauqua sòrta pèr lo solèu, sortit de ieu meme, perdut en tota cava... Es-ti bèu aquò ! Restarem aicí deman, lo temps de faire un estudi.


			Malan tressalisse. Assetat sus d’una caissa còntra los pès d’Estève, s’èra aprefondit en una ravariá confusa monte si turtavan lei paraulas de gitanos e lo regard intrant de Zita. Sènsa respoèndre, remontèt lei vanas sus lo malaut que s’èra mai destapat e barrèt la vitra dau fenestron.


			— Òc, Malan, contúnia Estève, deman anarà mielhs, aqueu vin caud m’a raviscoliat, es qu’un refrejament de rèn ! Deman farai un estudi d’aicí... Cresi d’èstre sus la boèna rega : la lutz non pòu s’expremir vertadierament qu’em’ una espècia de tressaliment, de vibracien dau ton, la mescla ouptica e non la mescla pigmentària dei colors... Leis empressionistas...


			— Mai esta suau, capon de sòrt ! l’entrecopa Malan ; comprenes pas, sèntes pas qu’aquò t’alassa, de barjar ? E puei, ve ! ti n’en prègui ! laissa-mi reflechir, ai besonh de pensar, de m’analisar en d’aquesta ora.


			Atubèt la lampa, sortiguèt un gròs quaièrn, prenguèt un craion e si metèt a escrieure sus sei ginolhs, segon una  pausa abituada en sei moments de concentracien.


			Defoèra, s’ausissiá charrar lei boumians. Una automobila fusèt que faguèt tressautar la carriòla. Malan aviá clinat sa tèsta sus son pietz e si passava la man sus lo frònt coma pèr n’en cochar una oupilacien. Estève, entanto, devengut pauvadís, teniá seis uelhs testardament fixats vers lo carrat dau fenestron d’onte si visiá lo calabrun montar e neblar tota cava en una mieja-ombra blancassa. Lei fons s’estompavan, s’esbevián, lei plans dau païsatgi si fondián en una escuresina de mai en mai espessa. Lo ciele s’ensornissiá gardant encara una vaiga lusor verdassa vers l’orizont. E la nuech envaïssiá aquest estrangi interior de carriòla.


			Lei sonavan ; tressaliguèron :


			— Monsur ! Monsur !


			Picavan còntra la poèrta, e n’èra la voetz cantanta de Zita. Malan, drech subran, revessèt dins sa petega una piela de libres.


			— Monsur ! disiá la voetz, es lo ginèbre !


			— Gramací ! faguèt Malan d’una voetz assordida.


			Un tremolum lo preniá, aguèt coma un esbleugiment en levant seis uelhs vers Zita ; lo calabrun donava a aquela fàcia bruna ai linhas felinas un chale qu’es pas de dire.


			— Gramací ! diguèt mai, e, prenènt l’erba, sei dets si frustèron.


			Darnier Zita, la vièlha Dània richonava :


			— Saupretz coma si fa, Monsur ? que diguèt ; bolhit dins lo vin, de coes de poèrris sariá mielhs, mais aicí !... Va saupretz faire ?


			— Òc ! òc ! cridèt Malan, gramací ! Poèdi pas laissar lo malaut !


			E, tornat dintre, atubèt son fornèu de petròli.


			Coma se revirava pèr barrar la poèrta restada entreduberta, sosprenguèt lei nistons que l’espinchavan, l’uelh còntra una ascla de la carriòla.


			Lo vièlh, si revirant de davans lo fuec, li cridèt :


			— Anatz faire voèsta sopa, Monsur ? E puei, a la palha ? Anem, boèna nuech !


			Malan, sènsa respoèndre, clavèt la poèrta e si botèt a preparar lo ginèbre ’me de vin sus lo fuec pèr lo cataplasme.


			— Que remèdi de ma grand-la-bòrnia ! diguèt Estève a mitat levat. Aquela vièlha masca !... Mai pèr de boèn ! L’escotes ? Mi vas empegar ’quò ?


			— Anem ! faguèt Malan em’autoritat, laissa-ti faire e doèrme ! Retène-ti de barjacar !


			Aguènt tassat lo ginèbre entre dos mocadors, s’avancèt d’Estève, lo destapèt e li pausèt lo cataplasme sus lo pietz.


			— Mi brutla ! cridèt ’queste, nani ! nani ! es foèle çò que fas aquí !


			Mai Malan, d’un viraman, l’agolopèt dins una granda vana.


			— Anem ! que disiá, assaja de susar !


			E li amolonava d’estraças subre.


			Estève, a non plus, ara si laissava faire coma un enfant. Sa respiracien sufocada deveniá plus regulària. Amagat sota lei vanas, barrèt leis uelhs.


			Malan prenguèt un corchon d’arton, de saupresada e si metèt a brafar silenciosament.


			— « Bravei gènts, après tot ! pensava. Siáu-ti estat niais d’anar li parlar de revendicacien libertària ! Qun tròn li podián comprendre, aqueleis amas a pena sorgidas de l’animalisa !... Cu saup, pasmens ! Revòutats sènsa va sacher, qunta fòrça li auriá-ti pas dins elei, se sabián, se comprenián, s’avián consciència de son ròtle ! A ! çò, anem ! An d’amas de chins perduts !... Mai, en lei mespresant, siáu-ti pas trompat pèr mon educacien, pèr aquelei prejutjats secularis que nos desfòrman totei ?... Aquelei gènts, siáu puei pas mai qu’elei... Eta ! es mon gaubi, es çò qu’ai encara gardat dei servitudas que leis esfraia... viguèm !... »


			E si rememoriava intensament cade mòt, cade gèste, cada entonacien de çò que s’èra dich.


			— « Nani ! ges de fiertat !... Eme qunta rudessa s’enquerissián de çò que fèm !... E lei pichons bramafams que n’en finissián plus de parar lei mans !... A ! paura natura umana esquintada, escrachada, trossada ! A, maudicha ! A, maudicha societat qu’envilisse, qu’ensallisse, qu’agota tot sorgènt de grandor e de beutat ! Vieure devèn vergonha ! Pèr vieure, fau biaisar vò mendicar vò si vèndre !... Enjusqu’en d’aquelei, enjusqu’encò dei boumians ! »


			E, prenènt a portada de man un libre jaunit, dei fuelhas cornadas e negras de nòtas, legissèt em’una espècia de fanatisme que li fasiá marmotar lei frasas a auta voetz :


			« L’esclavatgi pòu mudar de fòrma e de nom ; son fons rèsta lo meme. Aqueu fons si laissa expremir pèr aquestei mòts : èstre esclau es d’èstre forçat de travalhar pèr leis autres, coma èstre mèstre, es vieure dau travalh deis autres » (1).


			Entrement que legissiá e relegissiá aqueu passatgi, au seròmi de sa voetz, sa pensada batiá l’estrada coma dins un pantai : Zita ! la revesiá, en eu meme ausissiá sa voetz dindanta. Una armonia estràngia de linhas e de soèns lo breçava, e, perdut de sonjariás, lo coèr batènt, sentiá crèisser dins eu l’arsi de la revèire. Son regard inoublidable lo gardariá, son gaubi fièr, son andare felin, mofle... Ela soleta aviá-ti pas l’èr de lo comprendre, quora li disiá son maucoèr. Ela ! e revesiá aqueu braç more, aquela man tant fina recebènt la botilha darnier la vièlha Dània.


			— « Ieu, que li aviá dich, ieu ai pausat a Tolosa ! »


			E sa carn si soulevava : n’en faire sa companha ! Mai, aquela pensada ardida l’espoussèt. Si reprenguèt, s’auborèt, si revirèt vers Estève. Aqueste, leis uelhs grand duberts, lo fixava testardament.


			— Malan ! bofèt doçament, aquela filha, Zita, parai qu’es bèla ? Cu saup se mi voudrà pausar deman ?


			Em’un gèste de marrida imor :


			— E laissa aquò ! Doèrme ! Viguem, Estève ! faguèt Malan, atupit d’aquela refleicien li venènt coma un ressoèn.


			E, aguènt tornamai tirat lei vanas sus lo malaut, s’assetèt, reprenguèt son quaièrn, si botèt a escrieure, d’aise d’abòrd, puei de mai en mai vite em’una sòrta de fèbre : èra son jornau de cade jorn monte notava sei pensadas, seis ousservaciens, sei projècts. De tèmps en tèmps, s’entrecopava, si preniá la tèsta dins lei mans, e zou ! mai d’escrieure em’afuscacien.


			E leis oras debanavan, malanconicas. La nuech s’èra facha en plen. Un rai de luna travessant lo fenestron dessinava un carrat de clartat cendrada subre la tèsta d’Estève que non podènt plegar l’uelh, contuniava de regardar Malan escrieure.


			Dau defoèra, ges de brut ; lei boumians devián dormir.


			Pasmens Estève, em’inquietuda chaurilhava. Dejà, de vòutas, aviá sonat Malan. Mai Malan, a non plus absorbit, n’ausissiá rèn.


			Estève s’auborant, regitant lei vanas, li venguèt tocar l’espatla.


			— Que ! ditz Malan em’un ressaut, mai siás foèle ! Cocha-ti ! Siás foèle !


			— Malan ! ditz Estève, m’a semblat d’ausir de voetz a la chut-chut còntra la carriòla... A degut vò dèu si passar quauqua rèn... S’anaves vèire ?


			— E que voès que li ague ?


			— Vai vèire, Malan ; aquela idèia m’empacha de dormir.


			— A ! çò, anem ! pantaies, es la fèbre !


			— E bèn, li vau, ieu, vèire...


			Malan, auborat :


			— Anem ! anem ! Pas de bestisa ! Cocha-ti ! Vau durbir e veiràs que li a rèn !


			Aquò dich e dau tèmps qu’Estève s’assetava sus son matalàs, Malan abandeirèt tota granda la poèrta.


			Fasiá una nuech meravilhosa. La luna aluminava lo rond dei coèlas. A l’entorn d’elei, lo ciele beluguejava d’estèlas.


			— Lei boumians !... Partits ! cridèron totei dos.


			E Malan, d’un saut defoèra :


			— Lei volurs ! lei volurs !


			— Que li a ? ditz Estève, estomagat, sus lo lintau.


			— Lei miserables ! cridava Malan, noèsta cavala ! Lei mandris ! Lei volurs !

			II. 
Malan


			De fanfaras, de crids, de fuecs de jòia au mitan dau cai coma d’un groament de fèsta ; de fusadas petejant d’en pertot, de petards abrats pèr leis enfants, una gaug qu’es pas de dire en d’aqueu quartier de Sant-Jan onte Malan veniá de retorbar sei vièlhs amics, sei cambaradas après cinc ans d’absència.


			Entaulat dins un bar, au canton dau cai, barjava, la roeita ai gautas ; Estève, pròchi d’eu, pallinós e tussissènt de lònga, charrava em’un autre molon de joines. S’atrobavan, au fons, en un recanton donant sus d’una carriera estrecha e pissoá.


			— Ansin, disiá Malan, d’ara-en-là teniáu la pròva segura que meis avis, de paire en fieu, èran estats de pèterrós. Bèn avans la revolucien, mei vielhs gasanhavan asprament sa vida, economisant sòu a cha sòu pèr fin finala crompar lo troèç de bèn que de generaciens de Malans li èran naissuts, li avián trimat e susat, li èran moèrts, si tuant a l’òbra. Fauguèt mon grand, qu’aviá de leituras, e dau còup, pus niaisament orguelhós pèr que, son servici finit, abominant la terra e voguènt restar ’n vila, intrèsse dins una admenistracien. Mon paire tanbèn voliá pas que siguèsse lo dich qu’eriam fustas de païsans, mi v’escondiá, e mi donava, dre lo caloton, l’orror de la terra.


			— Mai l’avèm totei aquela abominacien ! diguèt Portau, e l’orror tanbèn dau païsan lo meme d’en pertot, aspre, arracat, envejós e faus !


			— A ! òc, lo pacan idillique ! la barba ! s’escridèt Novè, longa piba a l’esquina voutada, maigre, eme d’uelhs tant siá pauc guèches – passava pèr faire de vers provençaus – la barba ! « car cantam que pèr vautres, ò pastres e gènts di mas ! »


			— Anatz vèire, reprenguèt Malan ; mei recercas dins leis archieus de familha m’avián doncas provat que se non podiáu mi faire a aquela eisistència dau burèu, se mi sentiáu une enveja foèla de plen aire e de libertat, èra, aquò, l’atavisme dau terrador, èra la voetz deis avis...




OEBPS/font/Cambria-Bold.ttf


OEBPS/font/Calluna-Bold.otf




OEBPS/font/GaramondPremrPro.otf


OEBPS/font/TrebuchetMS-Bold.ttf


OEBPS/image/AVL206w_pdf.jpg
VALERI BERNARD







OEBPS/image/AVL212w_pdf.jpg
VALERI BERNARD

l.A FERUNAY:






